Hof beslis teen Mdluli | Maroela Media
Richard Mdluli bly geskors. Foto: globalpost.com
Die Johannesburgse arbeidshof het Sondagoggend vir 'n aansoek van die Suid-Afrikaanse Polisiediens beslis, wat vra dat die misdaadintelligensie baas, Richard Mdluli, geskors moet bly.
Mdluli se skorsing is Vrydag deur dieselfde hof opgehef, het news24.com berig. Die polisiediens se regspan was nie dié dag in die hof nie en hulle het Saterdag 'n dringende aansoek na die hof gebring om die beslissing tersyde te stel.
Waarnemende nasionale polisiekommissaris, Nhlanhla Mkhwanazi, het generaal Mdluli verlede Sondag vir die tweede keer geskors. Mdluli word van bedrog en korrupsie aangekla. Hy het ook al 'n aanklag van moord teen hom gehad. Hy is egter in Maart vanjaar weer aangestel maar is na klagtes van verskeie organisasies na 'n ander departement geskuif, waarna Mkhwanazi hom weer geskors het.